VILNIAUS MIESTO SAVIVALDYBĖS

TARYBA

SPRENDIMAS

DĖL LENGVŲJŲ AUTOMOBILIŲ TAKSI STOTELIŲ ĮRENGIMO VILNIAUS MIESTO SAVIVALDYBĖS TERITORIJOJE TVARKOS APRAŠO PATVIRTINIMO

2021 m. birželio 23 d. Nr. 1-1015

Vilnius

Vadovaudamasi Lietuvos Respublikos vietos savivaldos įstatymo 6 straipsnio
32 punktu, Lietuvos Respublikos kelių transporto kodekso 4 straipsnio 3 dalimi, Lietuvos Respublikos susisiekimo ministro 2012 m. sausio 27 d. įsakymu Nr. 3-80 „Dėl Keleivių vežimo už atlygį lengvaisiais automobiliais pagal užsakymą ir lengvaisiais automobiliais taksi taisyklių patvirtinimo“ patvirtintų Keleivių vežimo už atlygį lengvaisiais automobiliais pagal užsakymą ir lengvaisiais automobiliais taksi taisyklių 13 punktu, Vilniaus miesto savivaldybės taryba
n u s p r e n d ž i a:

1.	Patvirtinti Lengvųjų automobilių taksi stotelių įrengimo Vilniaus miesto savivaldybės teritorijoje tvarkos aprašą (pridedama).

2.	Pavesti Administracijos direktoriaus pavaduotojai Danutai Narbut kontroliuoti, kaip vykdomas šis sprendimas.

Meras	Remigijus Šimašius

PATVIRTINTA

Vilniaus miesto savivaldybės tarybos

2021 m. birželio 23 d.

sprendimu Nr. 1-1015

LENGVŲJŲ AUTOMOBILIŲ TAKSI STOTELIŲ ĮRENGIMO VILNIAUS MIESTO SAVIVALDYBĖS TERITORIJOJE TVARKOS APRAŠAS

I SKYRIUS

BENDROSIOS NUOSTATOS

1. Lengvųjų automobilių taksi stotelių įrengimo Vilniaus miesto savivaldybės teritorijoje tvarkos aprašas (toliau – aprašas) nustato lengvųjų automobilių taksi stotelių įrengimo tvarką Vilniaus miesto savivaldybės teritorijoje.

2.	Šiame apraše vartojamos pagrindinės sąvokos:

2.1. lengvasis automobilis taksi – motorinė kelių transporto priemonė, skirta keleiviams ir bagažui vežti, turinti ne daugiau kaip 9 sėdimąsias vietas, įskaitant vairuotojo vietą, pritvirtintą taksi valstybinio registracijos numerio ženklą, įrengtą taksometrą bei atpažinimo ženklą – plafoną ir atitinkanti lengviesiems automobiliams taksi keliamus techninius reikalavimus;

2.2. taksi stotelė – Kelių eismo taisyklėse, patvirtintose Lietuvos Respublikos Vyriausybės 2002 m. gruodžio 11 d. nutarimu Nr. 1950 „Dėl Kelių eismo taisyklių patvirtinimo“, nustatytu ženklu Nr. 549 „Taksi stotelė“ pažymėta vieta;

2.3. vežėjas – fizinis arba juridinis asmuo, įregistruotas įstatymų nustatyta tvarka ir turintis Lietuvos Respublikos susisiekimo ministerijos nustatyta tvarka išduotą leidimą vykdyti keleivių vežimo už atlygį lengvaisiais automobiliais taksi veiklą;

2.5. kitos apraše vartojamos sąvokos suprantamos taip, kaip nustatyta Lietuvos Respublikos kelių transporto kodekse, Lietuvos Respublikos transporto veiklos pagrindų įstatyme ir Keleivių vežimo už atlygį lengvaisiais automobiliais ir lengvaisiais automobiliais taksi taisyklėse, patvirtintose Lietuvos Respublikos susisiekimo ministro 2012 m. sausio 27 d. įsakymu Nr. 3-80 „Dėl Keleivių vežimo už atlygį lengvaisiais automobiliais pagal užsakymą ir lengvaisiais automobiliais taksi taisyklių patvirtinimo“.

II SKYRIUS

TAKSI STOTELIŲ ĮRENGIMAS

3. Taksi stotelėse turi būti pastatytas nurodomasis kelio ženklas Nr. 549 „Taksi stotelė“.

4. Taksi stotelių įrengimą organizuoja Vilniaus miesto savivaldybės administracijos Eismo organizavimo skyrius atsižvelgdamas į jų poreikį, technines bei finansines galimybes, o jas įrengia ir prižiūri Savivaldybės įmonė „Susisiekimo paslaugos“.

5. Lengvieji automobiliai taksi gali stovėti ir bet kurioje kitoje vietoje, jeigu to nedraudžia Kelių eismo taisyklės.

6. Vežėjai, pageidaujantys, kad būtų įrengta taksi stotelė, motyvuotu prašymu kreipiasi į Vilniaus miesto savivaldybės administracijos Eismo organizavimo skyrių, kuris atsižvelgdamas į jų poreikį, technines bei finansines galimybes teikia siūlymus Infrastruktūros darbų priežiūros darbo grupei.

7. Vilniaus miesto savivaldybės administracijos Eismo organizavimo skyrius gavęs Infrastruktūros darbų priežiūros darbo grupės protokolinį nutarimą priima sprendimą dėl taksi stotelės įrengimo.

8. Priėmęs sprendimą įrengti taksi stotelę Vilniaus miesto savivaldybės administracijos Eismo organizavimo skyriaus vedėjas įsakymu įpareigoja Savivaldybės įmonę „Susisiekimo paslaugos“ pastatyti nurodomąjį kelio ženklą Nr. 549 „Taksi stotelė“ Savivaldybei priklausančiame vietinės reikšmės kelyje arba automobilių stovėjimo aikštelėje.

______________________